Tarif listrik nonsubsidi majeng roras (12) golongan pelanggan ring sasih Méi 2016 katincapang pantaraning Rp. 7 kantos Rp. 10 per kwh. Kepala Divisi Niaga PLN Beny Marbun , rahina Redité wau lintang ngandikayang penincapan tarif listrik puniki keawinang penincapan arga minyak mentah Indonésia. Manutnyané arga minyak mentah Indonésia sasih Maret 2016, pinaka acuan tarif listrik sasih Méi 2016, kasurat 34,19 dolar AS per barel utawi ngamolihang penincapan 5,27 dolar per barel sahihang Fébruari 2016 seageng 28,92 dolar per barel. Paindikan punika kabligbagang ring acara Isin Gumi Radio Singaraja FM 92,0 Mhz rahina Anggara, 03 Méi 2016
Nengah Sudiasa, Seririt
Tarif listrik nonsubsidi katincapang punika wantah sah-sah kemanten. Riantukan sané ngawigunayang listrik golongan punika akéhan ipun sané sampun mampu turmaning madué utsaha. Kémahon pamerintah mangda sida tedun ngontrol arga-arga ring pasaran sané pastika taler nincap kaiusin olih penincapan tariff listrik inucap.
Tanaya, Kampung Tinggi
Yéning para pejabat lan sané mampu sinah rencana punika tan ja banget kerasayang baat, kémahon masyarakat cenik sinah pacang sanget ngerasayang baat mawit saking dampaknyané. Katunas PLN lan pemerintah ri kala ngerencanayang nincapang tarif listrik medasar nguratiang kawéntenan rakyat.
Gung De, Jl.Ngurah Rai Singaraja
Janten sané nganggén listrik nonsubsidi punika para pengusaha, antuk sida mroduksi barang-barang sané keadol majeng para konsumén. Iriki para konsumén pastinyané masyarakat menengah nuunang, dadosnyané tetep masyarakat cenik sané paling ngerasayang ius penincapan tarif listrik inucap.
Gung Surya, Lovina
Tarif listrik diastun katincapang tan kenapi, kémahon tan kalintang tegeh punika wantah wajar kemanten. Pengaptin tiang ri sampun katincapang mangda peayah-ayahan PLN majeng ring konsumén taler sayan becik sahihang sané sampun-sampun, minekadi tan wénten pemadaman bergilir. Lianan punika masyarakat taler mangda wicksana ngawigunayang listrik.(ama)
ban_Latn zsm_Latn ban_Latn bjn_Latn ban_Latn ban_Latn ban_Latn bjn_Latn ban_Latn